2021. gada 22. janvārī

**Bērziņam un Aparjodei uzvara Nāciju kausā**

Piektdien, 22. janvārī, kā ierasts, pirms sacensību nedēļas nogales norisinājās Nāciju kauss jeb kvalifikācijas sacensības, kur par vietu pamatsacensībās cīnījās arī četri Latvijas sportisti: Gints Bērziņš, Elīna Ieva Vītola, Kendija Aparjode un Ulla Zirne.

Pārējie sportisti ir izcīnījuši vietu stiprāko grupā pēc iegūtajiem punktiem pēdējos trijos Pasaules kausa posmos.

Vīru konkurencē Gints Bērziņš izcīna uzvaru, sasniedzot 125.4 km/h un finišējot 50.275 sekundēs. Otrais – vācietis Rene Kriss Eisslers *(Rene Chris Eissler),* Bērziņam piekāpjoties par 0.201 sekundēm, bet trešais – amerikānis Takers Vests *(Tucker West)* [+0.238].

Dāmu konkurencē Kendija Aparjode, finišējot 40.329 sekundēs, kāpj uz goda pjedestālā augstākā pakāpiena. Dalīta otrā vieta – mājiniecei Lisai Šultei *(Lisa Schulte)* un vācietei Šaijenei Rozentālei *(Cheyenne Rosenthal),* kuras latvietei piekāpās par 0.184 sekundēm.

Savukārt Elīna Ieva Vītola ar finiša laiku 40.579 sekundes ierindojās septītājā vietā, bet tūlīt aiz viņas, finišējot 40.619 sekundēs, astotajā pozīcijā – pieredzējusī Ulla Zirne.

Sestdien, 23. janvārī uz starta dosies un par goda pjedestālu cīnīsies trīs Latvijas dueti – Mārtiņš Bots/Roberts Plūme, Oskars Gudramovičs/Pēteris Kalniņš un Andris Šics/Juris Šics –, kā arī trīs vīri: Gints Bērziņš, Artūrs Dārznieks un Riks Kristens Rozītis.

Latvijas Nacionālās kamaniņu sporta izlases startiem seko līdzi tiešraidē Helio un Shortcut kanālā Best4Sport TV.

Sestdiena, 23. janvāris

10.05 1. brauciens – Divviteīgās ekipāžas

11.25 2.brauciens – Divviteīgās ekipāžas

12.45 1. brauciens – Vīri

14.20 2. brauciens – Vīri

Svētdiena, 24. janvāris

09.55 1. brauciens – Sievietes

11.20 2. brauciens – Sievietes

12.45 BMW Sprinta kauss – Vīri

13.30 BMW Sprinta kauss – Sievietes

14.05 BMW Sprinta kauss – Divvietīgās ekipāžas

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456